老人生旦
作者：陳文蔚
朝代：宋

paragraphs: 人生富貴多繁華，每遇誕日張綺羅。
高堂賓從擁朱紫，金尊捧歡傾流霞。
青春未暮神仙醉，舞腰回雪皓齒歌。
難逢樂事買歡笑，千金不惜如泥沙。
貧家相去一何遠，自嘆居里非鳴珂。
平時只甘陋巷味，啜菽飲水之日多。
不知今朝是生旦，東鄰旋問酒可賒。
烹鮮擊肥非不願，一室懸磬將如何。
阿爹從容呼兒語，我有至樂非由他。
立身亦足顯父母，聲名不必登高科。
顔色苟能奉親歡，悅口不存旨與嘉。
滿堂雖無金玉富，六籍諸子幸滿家。
日率兒曹勤誦讀，行慕顔閔心孔軻。
但得門庭無外事，竹林足以長婆娑。
子順親慈有餘樂，自然福至由家和。
籬邊晚菊知人意，歲歲來薦黄金花。